- Det bliver tidsbesparende, at vi har ét system frem for fire. Jeanette Salling er ledende lægesekretær på både Akut- og Infektionsmedicinsk Afdeling på Aalborg Universitetshospital, og hun glæder sig over det nyt IT-system, NordEPJ, til håndtering af patientoplysninger i Region Nordjylland. Hun har ekstraordinært travlt denne weekend, hvor mange af Region Nordjyllands lægesekretærer er på arbejde, for at hjælpe med det nye IT-system, der så småt blev taget i brug allerede fredag. - Der er rigtig god stemning. Folk er glade, og de ser frem til at arbejde i det nye system, forklarer Jeanette Salling. Mandag morgen skal alt personale gerne have adgang til det nye IT-system, der samler funktioner, som tidligere kun har været tilgængelige i forskellige programmer. Den nye løsning ser altså ud til at gøre arbejdet lettere for personalet, men patienterne har også noget at glæde sig til. - De kan hurtigt blive orienteret i deres egen sygdom via en app. De kan få hurtige informationer om - er det sådan her, jeg skal have det? Så der er en større tryghed, siger Jeanette Salling. Vellykket hjertetransplantation Hos Region Nordjyllands IT-afdeling er mange medarbejdere også på pinden hen over weekenden. - Her i huset joker vi lidt med, at det er en hjertetransplantation, fortæller IT-direktør i Region Nordjylland, Klaus Larsen. På storskærme bliver der spændt fulgt med i, om det hele kører som planlagt. - At boksene er grønne betyder, at de er gennemført, og at det er bekræftet, at de virker, siger Klaus Larsen. Projektet har været 2,5 år undervejs med involvering af 500 personer. - Her hvor det skal starte ud, må man ikke begå fejl. Alt data skal overføres og valideres. Patientsikkerhed er det vigtigste for os at sikre med den her systemudskiftning, forklarer Klaus Larsen. I indkøringsfasen af det nye system kan søgning på enkelte informationer tage en smule længere tid, end man har været vant til. Derfor håber personalet på forståelse fra patienterne. Og det første indtryk af det nye arbejdsredskab er positivt hos medarbejderne. - Jeg synes, at det virker lovende. Det er et ret intuitivt program, når man får lov til at klikke lidt rundt i det. Jeg tror, at vi bliver glade for at få alle systemer samlet i et program, fortæller lægesekretær på Akut- og Traumecentret på Aalborg Universitetshospital, Carina Rosenvinge. Anskaffelsen af det nye IT-system løber op i 121 millioner kroner.
Denne weekend er der mere aktivitet på de nordjyske hospitaler end sædvanlig. Et nyt IT-system til håndtering af patientoplysninger blev fredag så småt taget i brug, og mandag morgen klokken otte, skal alt sundhedsfagligt personale gerne kunne bruge det nye system.